**אפרים סנה** (נולד ב-19 בספטמבר 1944) הוא איש ציבור ישראלי, כיהן כחבר הכנסת מטעם סיעת העבודה-מימד, רופא במקצועו. כיהן כשר הבריאות, שר התחבורה וסגן שר הביטחון. ב-2008 פרש ממפלגת העבודה והקים את מפלגת ישראל חזקה, שלא עברה את אחוז החסימה. סנה הוא תת-אלוף במילואים בצה"ל, והיה בעבר מפקד יחידה 669.

קורות חייו
----------

אפרים סנה נולד בתל אביב והוא בנו של משה סנה, שהיה ראש המטה הארצי של ההגנה וחבר הכנסת מטעם מפ"ם ומק"י. למד בבית חינוך לילדי עובדים ובתיכון עירוני א'.

### שירותו הצבאי

סנה שירת בנח"ל בגרעין מתנועת בנק"י בקיבוץ יד חנה בשנים 1962–1964. למד רפואה בבית הספר לרפואה ע"ש סאקלר של אוניברסיטת תל אביב, והתמחה ברפואה פנימית. עם סיום לימודיו חזר לשירות סדיר כרופא גדודי, ואחר כך רופא חטיבתי בחטיבת הצנחנים. במלחמת יום הכיפורים פיקד על פלוגת הרפואה החטיבתית של הצנחנים בקרב החווה הסינית ובקרבות ממערב לתעלת סואץ. כמו כן פיקד על צוות הרפואה במבצע אנטבה.

בהמשך שירת כרופא גדודי בגדוד 890 של הצנחנים והשתתף בזיהוי ופינוי ההרוגים באסון הנ"ד. לאחר מכן מונה כמפקד היחידה הטקטית לחילוץ מיוחד (669). תחת פיקודו לקחה היחידה חלק בפשיטות ומארבים בלבנון. לאחר מכן החליף את מאיר דגן בפיקוד על אד"ל - רצועת הביטחון בדרום לבנון. בתפקידו האחרון בצה"ל כיהן כראש המנהל האזרחי ביהודה ושומרון, וסיים את שירותו הצבאי בדרגת תת-אלוף. בתפקידו האחרון החל לקיים קשרים עם אנשי אש"ף בשטחים באישורו של שר הביטחון יצחק רבין וסגן ראש הממשלה שמעון פרס.

### פעילותו הפוליטית

לאחר שחרורו מהשירות הסדיר בצה"ל ב-1964, היה פעיל במפלגה הקומוניסטית הישראלית וסייע בתחום הארגון בבחירות לכנסת השישית ב-1965. בדצמבר 1987, עם שחרורו משירות הקבע, הצטרף למפלגת העבודה ושאף להתמודד לכנסת כבר בבחירות של שנת 1988 אולם הדבר נמנע ממנו על ידי אנשי המפלגה, שלא שיבצו אותו ברשימה בטענה שהוא חסר ותק מספיק כחבר מפלגה. בשנים 1988–1994 ביצע שליחויות מדיניות, בעיקר מול ההנהגה הפלסטינית מאש"ף.

תמך ביצחק רבין בהתמודדותו על ראשות מפלגת העבודה בשנת 1992 ועמד בראש מטה ההסברה שלו בבחירות המקדימות. באותה שנה נבחר לכנסת, וכיהן ברציפות עד מאי 2008. בשנת 1994 התמנה לשר הבריאות במקום חיים רמון, היה לרופא הראשון שכיהן בתפקיד זה, וכיהן בו עד לאחר הבחירות ב-1996. במהלך כהונתו היה אחראי על הבראת קופת חולים כללית ממשבר שכמעט הוביל לקריסתה. הוא העביר את חוק ביטוח בריאות ממלכתי, שהבטיח לראשונה כי כל אזרחי ישראל ייהנו מביטוח בריאות מקיף ומלא ודאג ליישומו. אחרי כישלונו של שמעון פרס מול בנימין נתניהו, התמודד על ראשות מפלגת העבודה מול אהוד ברק, יוסי ביילין, עוזי ברעם ושלמה בן עמי, וקיבל את מספר הקולות הנמוך ביותר, 5% מהקולות בלבד. הפרשנים תיארו אותו כמי שלא הצליח להתגבר על תדמיתו האפורה.

בשנת 1999 התמנה לסגן שר הביטחון, ובשנת 2001 מונה לשר התחבורה בממשלת האחדות הלאומית, וכיהן בתפקיד זה עד לפרישת מפלגתו מהקואליציה ב-2 בנובמבר 2002. במהלך כהונתו הוכנה תוכנית החומש של רכבת ישראל.

בלט בהתנגדותו ליציאה מדרום לבנון, אם כי השלים עימה בעקבות החלטתו של ראש הממשלה.

ב-2005, בעקבות התמנותו של ח"כ איתן כבל לתפקיד מזכ"ל מפלגת העבודה, מונה אפרים סנה לתפקיד יו"ר סיעת העבודה בכנסת.

ב-30 באוקטובר 2006 אישרה הממשלה את מינויו של סנה בשנית לתפקיד סגן שר הביטחון, במקביל לצירופו של אביגדור ליברמן לממשלה. עם פרוץ מלחמת לבנון השנייה התנדב לשירות מילואים בגבול הצפון כרופא בחטיבת הצנחנים. לאחר המלחמה, בעקבות הטיפול הלקוי בעורף, הקים את רשות החירום הלאומית ובמהלך כהונתו עסק בשיפור היחסים עם הרשות הפלסטינית. ב-18 ביוני 2007, עם כניסת אהוד ברק לתפקיד שר הביטחון במקום עמיר פרץ, חדל סנה מלכהן כסגן שר. הוא לא מונה לתפקיד בשנית, והוחלף במתן וילנאי, ככל הנראה על רקע יחסיו העכורים עם ברק והעובדה שתמך בעמיר פרץ בהתמודדות לתפקיד יו"ר המפלגה.

### ישראל חזקה

ב-25 במאי 2008 הודיע על פרישה ממפלגת העבודה ומהכנסת, על מנת להקים מפלגה בהנהגתו שתיקרא "ישראל חזקה". לדבריו אז, "למפלגת העבודה אין כוח להיחלץ מן המשבר שהיא נתונה בו וגם ליו"ר ברק יש חלק בכך. המערכת הפוליטית איבדה את אמון הציבור ויש לקום לאנשים חדשים". יממה לאחר מכן הניח על שולחנה של יושבת ראש הכנסת, דליה איציק מכתב התפטרות.

לסנה הצטרפו חברי הכנסת לשעבר מיכאל בר-זוהר ממפלגת העבודה, ואראלה גולן ממפלגת חץ (מפלגה של פורשי שינוי).

#### אידאולוגיה

"ישראל חזקה" תמכה במדיניות של רווחה עם כלכלה מודרנית, בה הממשלה אחראית לרווחת האזרח בכל התחומים: חינוך, בריאות, סיעוד, פנסיה, שכר מינימום. המפלגה תומכת בחיזוק עליונותה הצבאית של ישראל מול כל האיומים באזור, בדגש על סיכול האיום האיראני. "ישראל חזקה" קראה לסיום הסכסוך עם הפלסטינים על בסיס שתי מדינות לשני עמים. כמו כן, המפלגה תומכת בשימור ארץ ישראל ונופה, איכות הסביבה, המים והאוויר.

מצע "ישראל חזקה" נכתב על ידי 60 כותבים מתנדבים מרחבי הארץ ומתחומי מומחיות שונים. במסיבת העיתונאים שבה הוצג המצע, אמר סנה כי בחן את סיבת שקיעתן של מפלגות ד"ש, הדרך השלישית, צומת ושינוי ומצא כי לא הייתה למפלגות הללו השקפה מגובשת בנושאים רבים. סנה טען כי בניגוד למפלגות שמנה, מצע מפלגתו מתמקד בכל תחומי החיים: כלכלה וחברה, חינוך, בריאות, דיור ושיכון, ביטחון הפנים ואכיפת החוק, שיפור השירות הציבורי, עלייה וקליטה, זכויות אדם, דת ומדינה, תחבורה, איכות הסביבה, אנרגיה ותשתיות, חקלאות וביטחון.

#### התמודדות בבחירות

בחירות פנימיות למפלגה התקיימו ב-10 בדצמבר 2008. הבחירות התקיימו, לראשונה בישראל, ברשת האינטרנט, והושג בהן אחוז הצבעה של 92.7% מבעלי זכות ההצבעה.

מתוך רשימת המתמודדים שהתפרסמה באתר המפלגה נבחרו האנשים הבאים:[דרוש מקור]

1. ד"ר אפרים סנה
2. פרופ' גל איפרגן
3. עומר סלע
4. סיני ברזני
5. אראלה גולן

המפלגה התמודדה בבחירות לכנסת ה-18, קיבלה 6,722 קולות (0.2% מהקולות) ולא עברה את אחוז החסימה. המפלגה לא השתתפה במערכות הבחירות שלאחר מכן.

בבחירות לכנסת העשרים וחמש הוצב במקום ה-116 הסמלי ברשימת העבודה לכנסת.

חיים אישיים
-----------

אפרים סנה גר בהרצליה, נשוי ואב לשתיים.

ספריו
-----

* **באחריות – ישראל בעולם שאחרי שנת 2000**, הוצאת ידיעות אחרונות, 1996
* **ניווט בשטח מסוכן**, הוצאת ידיעות אחרונות, 2002
* **שנותי עם אבא**, ידיעות ספרים, 2022

לקריאה נוספת
------------

* איתי אילנאי, "**669 - סיפורה של יחידה מיוחדת**", כנרת זמורה-ביתן, 2014.

קישורים חיצוניים
----------------

* | מיזמי קרן ויקימדיה |
| --- |
| ויקיציטוט ציטוטים בוויקיציטוט: **אפרים סנה** |
| ויקישיתוף תמונות ומדיה בוויקישיתוף: **אפרים סנה** |
* 

* אתר האינטרנט הרשמי של אפרים סנה
* 

* אפרים סנה, באתר הכנסת

* אפרים סנה, באתר כנסת פתוחה
* דר' אפרים סנה - האתר הרשמי.
* נמרוד ברנע, הסנה הבוער - אפרים סנה רוצה ישראל חזקה באתר "עבודה שחורה", אוגוסט 2008
* דניאל אדלסון, מתפקדי סנה יכריעו באינטרנט: נהג מונית או רוקח, באתר ynet, 10 בדצמבר 2008
* אורי בלאו, אפרים סנה לא מתחרט על שעבוד חסכונותיו לטובת התבוסה בבחירות, באתר הארץ, 20 בפברואר 2009
* ארי שביט, הגרעין האיראני - אפרים סנה: למנוע הירושימה בתל אביב, באתר הארץ, 22 באוגוסט 2012
* מזל מועלם, (הקישור אינו פעיל, 4 במאי 2018)אפרים סנה: "התעמולה האנטי-פלסטינית היא תעמולה גבלסית", באתר אל-מוניטור, 25 באפריל 2014

**מכתביו**
* היום שאחרי אסד, באתר הארץ, 6 בינואר 2013
* מלכודת טורקית, באתר nrg‏, 13 במאי 2013
* למה שונאים אותנו?, באתר וואלה!‏, 12 ביוני 2013
* לקח האיסלאם מכיכר טקסים, באתר ישראל היום, 16 ביוני 2013

הערות שוליים
------------

1. ↑  איתי אילנאי, "**669 - סיפורה של יחידה מיוחדת**", כנרת זמורה-ביתן, 2014, עמוד 271.
2. ↑  אלי אלון, 45 לאסון הנ"ד, באתר News1 מחלקה ראשונה, 26 במאי 2022
3. ↑  מאת אמיר אורן, חפץ חשוד גולש במדרון, באתר הארץ, 28 בפברואר 2001.
4. ↑  איתי אילנאי, "**669 - סיפורה של יחידה מיוחדת**", כנרת זמורה-ביתן, 2014, עמודים 286-291.
5. ↑  גיל קיסרי, תא"ל אפרים סנה - התפוח והעץ, מעריב, 18 באפריל 1986
6. ↑  על פי חוק יסוד: הממשלה - כהונת סגן שר פוקעת כאשר השר הממונה הועבר מתפקידו למשרד אחר, או שחדל להיות שר בממשלה
7. ↑  איציק וולף, אפרים סנה הקים מפלגה: ישראל חזקה, 25.5.2008, באתר חדשות מחלקה ראשונה
8. ↑  פריימריז ב"ישראל חזקה": בוחרים באינטרנט, באתר וואלה!‏, 10 בדצמבר 2008

| אפרים סנה - תבניות ניווט |
| --- |
| 

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| מפקדי היחידה הטקטית לחילוץ מיוחד (669)  |
| --- |
| 

|  |
| --- |
| יורם שחר • חנוך פטישי • אבנר אילנאי • אפרים סנה • יואל סייפן • רמי כהן • צבי טל • ברוך מרגנית • נחשון קנולר • שמעון בן נר • טוביה קסטנבוים • עמית וינר • דני ששון • משה אדרי • גולן יאירי • בועז הרשקוביץ • מתן שגיא • אבינועם הלוי • ע' • ע' • א' |

 |

| ראשי המנהל האזרחי ביהודה ושומרון |
| --- |
| 

|  |
| --- |
| מנחם מילסון • יגאל כרמון • שלמה אליה • פרדי זך • אפרים סנה • שייקה ארז • גדי זהר • דוד שחף • דב צדקה • אילן פז • כמיל אבו רוקון • יואב מרדכי • מוטי אלמוז • דוד מנחם • מוניר עמאר • בן חור אחוות • רסאן עליאן • פארס עטילה |

 |

| מפקדי יחידת הקישור ללבנון  |
| --- |
| מפקדי אד"ל | בנימין בן אליעזר • יורם המזרחי • אפרים סנה • מאיר דגן • דוד מימון |
| מפקדי יק"ל | מאיר דגן • שלמה אליה • דני רוטשילד • דוד אגמון • זאב זכרין • מיכה טמיר • גבי אשכנזי • גיורא ענבר • אלי אמיתי • ארז גרשטיין • אלי אמיתי (ממלא מקום) • בני גנץ |

| שרי הבריאות בממשלות ישראל |
| --- |
| 

|  |  |
| --- | --- |
| חיים משה שפירא • יוסף בורג • יוסף ספיר • יוסף סרלין • דב יוסף • ישראל ברזילי • חיים גבתי • ויקטור שם-טוב • אליעזר שוסטק • מרדכי גור • שושנה ארבלי-אלמוזלינו • יעקב צור • אהוד אולמרט • חיים רמון • יצחק רבין • אפרים סנה • צחי הנגבי • יהושע מצא • שלמה בניזרי • רוני מילוא • נסים דהן • דני נוה • יעקב אדרי • יעקב בן יזרי • בנימין נתניהו • יעל גרמן • יעקב ליצמן • בנימין נתניהו • יעקב ליצמן • יולי אדלשטיין • ניצן הורוביץ • אריה דרעי • משה ארבל • אוריאל בוסו |  |

 |

| שרי התחבורה והבטיחות בדרכים בממשלות ישראל |
| --- |
| 

|  |  |
| --- | --- |
| דוד רמז • דב יוסף • דוד צבי פנקס • דוד בן-גוריון • יוסף סרלין • יוסף ספיר • זלמן ארן • משה כרמל • יצחק בן-אהרן • ישראל בר-יהודה • עזר ויצמן • שמעון פרס • אהרן יריב • גד יעקבי • מנחם בגין • מאיר עמית • חיים לנדאו • חיים קורפו • משה קצב • ישראל קיסר • יצחק לוי • שאול יהלום • יצחק מרדכי • אמנון ליפקין-שחק • אפרים סנה • אריאל שרון • צחי הנגבי • אביגדור ליברמן • מאיר שטרית • שאול מופז • ישראל כ"ץ • בצלאל סמוטריץ' • מירי רגב • מרב מיכאלי • מירי רגב |  |

 |

| סגני שרי הביטחון בממשלות ישראל |
| --- |
| 

|  |  |
| --- | --- |
| שמעון פרס • צבי דינשטיין • מרדכי צפורי • מיכאל דקל • עובדיה עלי • מרדכי גור • אורי אור • סילבן שלום • אפרים סנה • דליה רבין • ויצמן שירי • זאב בוים • אפרים סנה • מתן וילנאי • דני דנון • אלי בן-דהן • אבי דיכטר • אלון שוסטר | ישראל |

 |

 |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007312947905171
* BnF: cb16276358c (data)
* GND: 173989373
* ISNI: 0000 0001 1876 0188
* LCCN: no96041729
* NTA: 308099672
* SNAC: w69h32th
* SUDOC: 106897799
* VIAF: 51284299
* WorldCat: lccn-no96041729

 |